User:Lawmsangpuia

'''ZIALUNG KHAW CHHAN HRANGKHUPA'''

'''Written by Eddie L Hnamte '''

'''Upload by Samuel Tech '''

Hmanlai hian Zialung khaw pa pahnih, Thangngiauva leh Thanglinga hi an awm a, thian inkawm ngeih tak niin, lo an neih pawhin an inri thin a. Tum khat chu lo vatin ram an a riak a, Thangngiauva chuan Zihnghal thing lianpui rinchhanin buk a sa a. Chhun lama a lo vahna hmunah Buisen a man a, a riahna bulah chuan a thlung a. Zanah chuan a muthilh theih mai loh avangin a meng reng a, chutih lai chuan Zialung huai leh Zihnghal huai chu an inau va. Zialung huai chuan, “Pu Zih, ti rawh zanin chu nau i chhar ang khai,” a rawn ti a. Zihnghal huai chuan, “Lo han kal tawh u. Zanin chu mikhual ka nei a, ui a hruai bawk a. Pu Hmawnga a damlo bawk nen, ka buai riau mai,” a ti a. Chu mi hnu deuh chuan an rala hmawng chu a tlu ta uan uan a. Zihnghal huai chuan, “Pu Hmawnga chu a thi ta nge nge a nih chu,” a ti a. Thangngiauva chuan an thawm chu ngun takin a ngaithla a, a ngaih a that chiah loh avangin a ripa Thanglinga thlam lam pan chuan a kal ta nghal a. A thil hriatte chu a hrilh a, Thanglinga chuan ngun takin a lo ngaithla a. Thangngiauva chuan a thlam lama riak mai turin Thanglinga chu a sawm a, a thlam lam pan chuan an kal ta a. Nakin deuhvah chuan Zialung huaiho nau chhar chu an lo hawng a, an rawn ri nak nak a. Zihnghal huai chuan a lo au va, “In nau chhar chu eng nge a an a, a fel awm em maw chu?” a lo ti a. Zialung huai chuan, ''“Fel e, a hming pawh kan han sa nghal a, ‘Zialung khaw chhan Hrangkhupa’ kan ti a. Pasaltha hmingthang tak, Zialung khaw chhantu a la ni dawn a ni. An kawmthlang te paw’n nau an nei ve a, ani pawh kan rawn chhar nghal a. A hmingah Sarthanga kan sa a, ani erawh chu a tlangval hunah a sum suih lai sakeiin a seh dawn a ni.”'' an ti a.

An thawm ri hriat avang chuan Thangngiauva te thian dun chu an ngaih a tha thei ta hlek lo mai a, nupui rai lai nei ve ve an ni si a. An ngaih tha thei lo chu an insiam sawk sawk a, a zan a zanin an haw ta a. In a thlen chuan a Thangngiauva nupui chuan fapa duhawm deuh mai a lo nei a, a kawmthlangpa Thanglinga pawh chuan fapa a lo nei ve bawk a. Amaherawhchu, an ramriahnaa an thil hriatte chu tu mah an hrilh duh lo va.

Hrangkhupa leh Sarthanga chu an lo thang lian zel a, mipa naupang duhawm tak an ni ve ve a. An duhawmin an fel si a, mite lawm an hlawh hle thin a. Hrangkhupa chu a rawn leikan tak deuh chuan Zialung huai chuan lak a tum thin a. Artuiah a chang a, Hrangkhupa hmaah hian lak theih si loh, lak mai chakawm takin a lum biang biang a, Hrangkhupa chuan a um thin a; mahse, dâi a thlenin a kirsan leh mai a, Zialung huai chuan a la thei lo va.

A lo len deuh hnu chuan Zialung huai chu arpaah a chang leh a, Hrangkhupa man theih tur ni awm tak hian Hrangkhupa hmaah chuan a tlan a tlan thin a. Ani chuan a um a, a mei te a khawih pha viai viai a; a man em chu a man thei ngai lo va. Khaw dâi a um thlen chuan a kirsan ve leh mai thin a.

A lo leikan leh deuh hnu chuan Zialung huai chu kel chal tha takah a chang leh a, Hrangkhupa chuan a um a um thin a. A tawp a tawpah chuan Zialung kham karah a hruai lut a, a hruai bo ta daih a.

Sarthanga chu a lo tlangval ta a. Tuk khat chu a nu buh dengin sum mawng a deng pawp a, Thanglinga chuan Sarthanga lo pian laia thu kha a theihnghilh a, a fapa chu sum suih turin a tir a. Sarthanga chu sum suih tur chuan tlang lamah a chhuak a, sum chu a suih ta ngei a. A sum suih lai chu sakeiin seh tumin a vêl a vêl a, ani lah chuan eng mah a hre si lo va. Thanglinga chuan Sarthanga pian lai thu kha a hre chhuak a, a um zui ve leh ta a. A sum suihna hmun a han thlen chuan sakei chuan Sarthanga chu seh tumin a lo hêl mek a. Thanglinga chuan sakei chu a kap thal ta tawp mai a. Sarthanga chu a lawm em em a, “Ka thih ni ka pumpelh ta,” a ti a. A lawm pheng chuan sakei ngho leh hmulte chu a zut a zut a, a kut a zut at palh a, a huaisual a, a thihpui ta tho va.

Zialung kham karah chuan Hrangkhupa chu hun rei tak chhung a awm reng a. Chutih lai chuan Zialung khaw lal Hawnglaia leh a hote rammu chuan kham khara naupang tap thawm an hria a, an thawm hriat lam pan chuan an tlan ta vat a. Chutah chuan Zialung kham kara Hrangkhupa lo awm chu an chhar ta hlauh va. Chutiang kham kara naupang lo awm ta mai chu mak an ti hle mai a, an han inko khawm a, hria an awm leh awm loh te an han inzawt kual a, tu mahin an lo hre si lo va.

Rammu an ni bawk a, ral thattu nih an duh theuh bawk nen, kawn hmun remchang taka an chawlh laiin ral thattu tur an zawng ta a. An fei chu van dawt zawngin an sawh phun theuh va, an naupang chhar Hrangkhupa chu fei an tun khawm chungah chuan an han vawr ta a. Mak deuh maiin an fei karah chuan a tla ta tlat mai a, an han vawrh leh thin pawhin him pialin fei karah chuan a tla zel a. Mak an ti hle mai a, ani lah chu a tap duh hauh lo lehnghal a.

An fei tun khawm karah chuan a zangthal zawngin chem an dah leh theuh va, Hrangkhupa chu an han vawr leh ta a. Naupang tlakna zawn chem chu a tlu zel a, vawi hnih vawi thum lai an vawrh hnu pawhin a him pial zel a, mak an ti tlang hle a. A tawp a tawpah chuan an lalpa Hawnglaia chuan, ''“Fapa ka nei lo bawk a, hetiang taka hum naupang chuan vengtu a nei a ni ngei ang. Ka fa atan ka nei dawn e,”'' a ti a, a fa atan a hawn ta a. (Hawnglaia leh a hote’n Hrangkhupa an vawrhna hmun hi, ‘Vawrhkawn’ tih a ni a, lungphun te siam niin tun thlengin Biate khaw daiah hmuh tur a la awm.)

Hrangkhupa chu a lo thang lian zel a, mipa naupang fel tak a ni a. Mi bik tak a nih avangin kawng engkimah a rualpui tu mahin an tluk ngai lo va, Zialung khaw chhuanvawr tur a la ni dawn tih pawh hmuh hmaih rual a ni lo. A lo tlangval a, Hawnglaia chuan nupui a neihsak a, veng khat hotu atan a dah zui bawk a. Rorel a thiam em avangin a veng nih chu nuam an tiin, Hrangkhupa veng nih an duh theuh va. Amaherawhchu, Hawnglaia chu a inti neitu em em reng a, fathang a khawn reng a. Hrangkhupa chuan, “Ka pu, ka kawmchhak leh thlangte hi chhiah min àwl rawh,” a ti a. Hawnglaia chuan a àwl ve mai bawk a. A kum lehah chuan, ''“Ka vengte hi chhiah min àwl rawh,” a ti leh ta a. Hawnglaia chuan mak a ti ta deuh va, “E khai! Heti hi chuan Hrangkhupa hi ka tuàr dawn hauh lo mai,” a ti a; a nupui chu a thahsak ta mai a! Hrangkhupa chu a thin a rim hle a, Hawnglaia chu lal ropui tak ni mah se, a hlau reng reng lo va. “Hawnglai, lo ngai reng rawh, phuba la lo chuan ka awm lo vang,”'' a ti ve ta a.

Vawi khat chu Hawnglaia chuan sial a chhun dawn a, seluphana an thlun tawh hnuin Hrangkhupa chu a zuk kal a. Hawnglaia te in chhungah chuan a lut a, Hawnglaia’n se chhun nana a lo buatsaih fei chu a la lawk a, sial chu a chhun khalh ta mai a. Chutianga Hrangkhupa’n a sial a’n chhun khalh ngam chu Hawnglaia chuan a hlau ta deuh va, an khua Zialungah chuan rei awm ngam lovin Riangtlei lamah khaw thar a sat a, a kai ta daih a. Hawnglaia’n a chhuahsan hnu chuan Hrangkhupa leh a vengte chuan Zialung khua chu an awp ta a.

Hawnglaia leh a hote Riangtleia an awm hnu chuan Hrangkhupa chu a rukin Riangtlei khuaah chuan a han zin a, a nupui a thahsak kha a la hriat reng avangin phuba lak nan Hawnglaia nu chu thah ngei tumin a hel ta a. Hawnglaia leh a hote chu leihkapui leh kawt zawlah te ni lum aiin an awm thluah a, chutih lai chuan Hrangkhupa chu hmeichhe incheia incheiin hmeichhe lemah a chang a. Hawnglaia te inah chuan a lut a, tapchhakah a thu te te a. Hawnglaia nu tar tawh tak chu a that a, a lu a tan ta mai a. A lu chu a puanhnuai a, pawna a chhuahpui laiin a thi chu a ke leh chawnah te a far a. Hrangkhupa chuan, Hawnglaia hnenah, “En teh ka pu, in uiin mi lo seh a,” a ti a. Hawnglaia chuan, “I pi kha chawl va phultir rawh,” a ti a, Hrangkhupa chu a lut leh mai a, vut a va inphul a, a chhuak leh ta a.

A hnu rei vak lovah ni lum ai zinga mi thenkhat chu in chhungah an va lut a, tapchhaka pitar lu bunga lo awm reng chu an hmu ta mai a. “Ka pu, ka pi lu bungin tapchhaka hi a lum reng mai,” an ti a. Hawnglaia chuan, “Awih loh loh tur a nih chu, khawiah lu bunga awm lek loh tur,” a ti a. Upate chuan an va en thuai a, lu bungin a lo awm ngei si a, Hawnglaia chu an ko lut thuai a, a nu lu chu a lo bung ngut mai a, tapchhak leh a vel te chu a lo thi nuaih mai bawk a. Hawnglaia chuan, “Hrangkhupa bak a ni phiangsen lo vang e,” a ti a, a khuain an um ta a.

Hrangkhupa chu thing ler sang takah a lawn a, chutih lai chuan Hawnglaia leh a hote chu an lo thleng a, a hnu chu lungbialah chuan a tawp si a, a ngaihna an hre lo hle mai a. Chung lam an han en a, raw lerah chuan an hmu ta mai a, Hawnglaia chuan, “Han hnuk thla rawh u,” a ti a. A hote chuan, “Hnuk thla mai lo ve, khiti khian lo inham tang rih rawh se, bel chhung sa a ni alawm,” an ti a. Lungbial hmunah chuan a lu an lam làwk ta a.

Hrangkhupa chu a mangang hle mai a, “Vawiin zet chu ka thi dawn a nih hi le,” a ti a; a siamtu a au ta a. Chu veleh thlipui leh ruahpui chu a maka maka nasain a lo thawk ta chuk chuk mai a, ral leh lama rua chu a rawn kur a, Hrangkhupa chuan a lo man thuai a, ral lehlamah chuan a pakai ta daih a. Ral lehlam atang chuan Hawnglaia chu a au va, “Hawnglai, i nu lu hi,” tih pahin raw bul vuak nan a hmang a. A changin a chem ah chu a phawrh a, a sat sak sak bawk a. Hawnglaia chu a thin a ur em em mai a, Hrangkhupa chu a sawisa thei si lo va, a thinrim chu a hote chungah a tuan a, “Nichin khan ka thu in âwih lo vei a, âwih u la chu kan that daih tawh tur,” a ti a. Amah hnaihtu apiang chu a vaw pawp pawp zel a, khaw chhung thlen dawn thlengin a vaw hlawm a; ruahpui leh thlipuiin a nuai hrep avangin bakberhin an haw ta hlawm a.

Hrangkhupa chuan Hawnglaia hnenah chuan thu a thawn a, “Keimah Zialung khaw chhan Hrangkhupa ka ni ngai e. Hawnglai lo ngai reng rawh, i nu chu i se chalin ka thlaichhiah dawn e,” a ti a. Hawnglaia chuan, “Rawn thlaichhiah sek sek rawh,” a ti a, a hote nen an inralring reng a. Hrangkhupa rawn chet hun tur chu hriat mai theih a nih loh avangin Hawnglaia in chu an veng uluk hle a. Hrangkhupa chu a han zin leh ta a, a ruk tein khaw chhungah chuan a lut a. Khua a nghak thim te te a, Hawnglaia in hnuaiah chuan a hnungtawlh zawngin a lut a. Hawnglaia chuan a in hnuaiah sial a thlung teuh va, chutia Hrangkhupa a rawn luh takah chuan sial chuan an hlau va, an ri ta khup khup a. Chu veleh tlangvalho chuan in hnuai chu an zu en vat a. Mahse, eng mah an hmu lo va. Hrangkhupa hniak chhuak lam chauh an hmu a, “A chhuak lam a ni,” an ti a. Hrangkhupa chu kawm kun thim laiah a tawm tlat a, an dap hmu lo va.

Tlangvalho inthiarfihlim hnu chuan Hrangkhupa chuan se lian ber chu a nghawng a chhawk hmawk a, hnungtawlh zawng bawkin a chhuak leh ta a, sial an rik leh tak khup khupah chuan tlangvalho chuan in hnuai chu an zuk en thuai a. Hniak lut lam an hmu a, rang takin in chu an hual thuai a, in hnuaia an han luh nak chuan se chal lian ber chu lu bungin a lo let ngut mai a. Mak an ti hle a, in leh a velte an han dap chiam chung pawhin eng mah an hmu si lo va. Hawnglaia chuan Hrangkhupa a che leh ta a ni tih a hre mai a. An um zui ta a; nimahsela, an um pha chuang lo va.

Hrangkhupa chuan a pi, siala a thlaichhiah hnu chuan Hawnglaia hnenah, “Ka pi thlanah khan mai ka han tuh leh dawn e, lo inring rawh u,” a ti leh ta a. Hawnglaia chuan, “Duh leh rawn tuh raw sek sek,” a ti a, a nu thlan chu an veng ta tlat a.

Rei tak an ven hnu chuan tang rei thei lovin an inthlah dul a, an chawei hlanin Hrangkhupa chuan mai chu a han tuh leh ta mai a. Mai chu a lo to ta a, Hawnglaia chuan, “Hrangkhupa kha a mai tuh a to ta e, a zamna tur rawn siam rawh se,” tiin a cho ve ta thung a. Hawnglaia nu thlan chu tlangvalhovin an inven chhawk leh ta tlauh tlauh va. Hrangkhupa chu mai zamna tur siam tum chuan a han kal ve leh ta ngei a. Tlangvalho inven chhawk an inthlak lai takin mai zamna tur chu a han siam leh ta a.

Mak an ti hle mai a, Hawnglaia chuan a hlau ta deuh deuh va, inrem puiah a sawm ta nge nge a. “Hrangkhup, ka chelh lo che a ni e. Inrem tawh ang,” a ti a. Hrangkhupa chuan, “Aw le, lo zin rawh khai,” a ti a. Hawnglaia leh a hote chu Hrangkhupa khuaah chuan an zin ta a.

Hrangkhupa chuan pathlangah zu khawn a lo siamsak a, a bangah chuan Hawnglaia nu lu leh sechal lu chu a cher a, a tar dun rial bawk a. Hawnglaia te an lo thlen chuan, “Ka pu, pathlanga khu i zu khawn tur ka lo buatsaih a, zu khawn teh,” a ti a. Hawnglaia’n zu a khawn lai chuan, “Ka pu, kei chuan nupui dang ka nei leh tawh a, nang zawngin i nu kha i hmu leh tawh dawn si lo va, i nu meichher chhitnaah zu i khawn khat tawh em mai,” a ti a. Hawnglaia nu lu ruh ro hnarah chuan farfimin meichher a chhitsak a, Hawnglaia chuan mittui tla zawih zawih chungin zu chu a khawn ta a. Chumi hnu chuan inrem takin an awm ta a ni.

(He thu ziaktu Eddie L Hnamte hi Biate khawchhuak niin History lama sulhnu nei tha tak a ni a, tunah (2019) hian Mizorama Monthly Magazine lar ber Diktawn chanchinbu ah Joint Editor a ni mek a ni.)